„Ne želim postati slavna“

Roberta Velić, 15-godišnjakinja koja pohađa Turističko-ugostiteljsku školu Antona Štifanića u Poreču privukla je našu pažnju izuzetnim glasom, ali i razmišljanjima o svojoj budućnosti. Ona je mlada pjevačka zvijezda koja se polako probija i pušta svoj glas kako bi ga i drugi čuli. Počela je polako, prvo u školskom zboru, pa u crkvenom zboru te se počela pojavljivati i na manjim natjecanjima. Tko zna što još slijedi i što se sve od nje može očekivati. Od pjevanja ne želi napraviti posao za koji bi bila vezana čitav svoj život već ozbiljniji hobi kojim bi se bavila radi sebe i s vremena na vrijeme pokazala ljudima što ona može sa svojim glasom. Ova mlada djevojka želi u svom daljnjem životu pokazati ljudima ljepotu svoje drage Istre kroz turizam, a mi joj želimo puno sreće u dostizanju njezinih ciljeva.

**Odakle tolika ljubav za glazbom i pjevanjem?**

Od malena sam zavoljela glazbu i počela sam pjevati iz fore. Moj prvi nastup bio je sa školskim zborom u 3. razredu kada sam pjevala pjesmu mojoj mami, te sam nakon par godina počela pjevati u crkvenom zboru gdje se zapravo i razvila ljubav prema pjevanju. Pjevanje me čini sretnom, pomaže mi u svladavanju osjećaja i jednostavno me umiruje. Stavim slušalice i pustim glas, nitko mi drugi ne smeta, samo sam ja bitna-to je predivan osjećaj.

**Osim pjevanja u crkvenom zboru jesi li imala neke druge nastupe?**

Da. Nakon crkvenog zbora prijavila sam se na natjecanje Festival mladih gdje sam s pjesmom „All of me“ osvojila 2. mjesto, te sam dobila mnoge pohvale. Nakon tog nastupa bila sam pozvana na natjecanje u Pazin, ali sam bila spriječena nastupiti.

**Kakvi su doživljaji s tvog prvog natjecanja pred publikom?**

Isprva sam bila vrlo nervozna i cijelo vrijeme sam mislila u sebi: „Joj, što ako zaboravim tekst ili ako mi se počne kašljati.“ A kad je završila pjesma, osjećala sam se predivno, nisam skidala osmijeh s lica.

**Planiraš li se ubuduće prijaviti na još koje natjecanje?**

Da, planiram jer ima mnogo ljudi koji su imali izvrstan glas, a nikad ga nisu iskoristili. Ja ne želim biti jedna od tih osoba, čim mi se ukaže prilika prijavit ću se na neko natjecanje.

**Razmišljaš li o prijavljivanju na natjecanje u emisiji The voice?**

Ne, za sad ne razmišljam o nekom tako velikom natjecanju jer se bojim da se nitko neće okrenuti ili pak da ću od silne treme zaboraviti tekst ili pogriješiti neki ton. Krenut ću prvo od manjih natjecanja kako bih se polako uhodala i potpuno se oslobodila na pozornici.

**Voliš li više pjevati domaću ili stranu glazbu?**

Volim pjevati i domaću i stranu glazbu, ali se bolje pronalazim u stranoj glazbi.

**Bi li voljela da tvoje pjevanje preraste u ozbiljnu karijeru?**

Iskreno, ne bih. Želim se baviti nekim drugim poslom jer iako mislim da je pjevanje krasno i osjećam se prelijepo kad pjevam, voljela bih živjeti mirnim životom. Stoga ne bih htjela da preraste u ozbiljniju karijeru.

**Razmišljaš li o osnivanju benda ili nastavljaš sa solo izvedbama?**

Mogla bih osnovati bend, ali više mi odgovaraju solo izvedbe. A i ne bi bilo baš lako izvedivo pored svih obveza.

**Da imaš priliku snimiti pjesmu u duetu s nekim pjevačem ili pjevačicom, tko bi to bio?**

Da imam takvu priliku, od pjevača to bi bio Tony Cetinski jer volim njegovo izražavanje osjećaja u pjesmama, a od pjevačica definitivno Adele jer ima predivan glas, a ujedno mi je i idol.

**Zašto ti je baš Adele idol?**

Adele sam počela slušati kada mi je bilo otprilike 12 godina. Prva njezina pjesma koju sam čula bila je ,,Someone like you“ i čim sam je čula u meni je probudila osjećaje kao ni jedna druga pjesma ikad prije. Volim njezinu boju glasa i njezine pjesme koje izražavaju razne osjećaje, a i kao osoba je veličanstvena jer nije pala pod utjecaj slave kao neki drugi pjevači.

**Tko te najviše potiče u pjevanju?**

Definitivno su to obitelj i prijatelji. Oni su bili uvijek uz mene, navijali i bodrili me, nisu dopuštali da se predam ili pak odustanem.

**Kakvi su tvoji planovi za budućnost?**

Voljela bih završiti fakultet i nakon toga bih otvorila tvrtku koja bi se bavila isključivo turizmom zato što bih voljela da ljudi vide i osjete ljepote Istre.

Marija Aščić, 1. thk